CELEX: 32014R0070
Language: fi
Date: 2014-01-27 00:00:00
Title: Komission asetus (EU) N:o 70/2014, annettu 27 päivänä tammikuuta 2014 , siviili-ilmailun lentomiehistöä koskevien teknisten vaatimusten ja hallinnollisten menettelyjen säätämisestä Euroopan parlamentin ja neuvoston asetuksen (EY) N:o 216/2008 nojalla annetun komission asetuksen (EU) N:o 1178/2011 muuttamisesta  ETA:n kannalta merkityksellinen teksti

28.1.2014   
            
            
               FI
            
            
               Euroopan unionin virallinen lehti
            
            
               L 23/25
            
         
      KOMISSION ASETUS (EU) N:o 70/2014,
   annettu 27 päivänä tammikuuta 2014,
   siviili-ilmailun lentomiehistöä koskevien teknisten vaatimusten ja hallinnollisten menettelyjen säätämisestä Euroopan parlamentin ja neuvoston asetuksen (EY) N:o 216/2008 nojalla annetun komission asetuksen (EU) N:o 1178/2011 muuttamisesta
   (ETA:n kannalta merkityksellinen teksti)
   EUROOPAN KOMISSIO, joka
   ottaa huomioon Euroopan unionin toiminnasta tehdyn sopimuksen,
   ottaa huomioon yhteisistä siviili-ilmailua koskevista säännöistä ja Euroopan lentoturvallisuusviraston perustamisesta sekä neuvoston direktiivin 91/670/ETY, asetuksen (EY) N:o 1592/2002 ja direktiivin 2004/36/EY kumoamisesta 20 päivänä helmikuuta 2008 annetun Euroopan parlamentin ja neuvoston asetuksen (EY) N:o 216/2008 (1) ja erityisesti sen 7 artiklan 6 kohdan, 8 artiklan 5 kohdan ja 10 artiklan 5 kohdan,
   sekä katsoo seuraavaa:
   
               (1)
            
            
               Komission asetuksessa (EU) N:o 1178/2011 (2) vahvistetaan tiettyihin lentolupakirjoihin sekä kansallisten lentolupakirjojen ja todistusten muuntamiseen sovellettavat yksityiskohtaiset säännöt ja kolmansien maiden lupakirjojen hyväksyntäedellytykset. Asetukseen (EU) N:o 1178/2011 sisältyy lisäksi säännöksiä hyväksyttyjen koulutusorganisaatioiden sekä lentäjien koulutuksessa, lentokokeissa ja tarkastuslennoissa käytettävien lentoa simuloivien koulutuslaitteiden käyttäjien hyväksymisestä.
            
         
               (2)
            
            
               Lentokelpoisuutta käsittelevää asetuksen (EY) N:o 216/2008 5 artiklaa laajennettiin käyttösoveltuvuuden arviointia koskevien seikkojen sisällyttämiseksi tyyppihyväksynnän täytäntöönpanosääntöihin.
            
         
               (3)
            
            
               Euroopan lentoturvallisuusvirasto, jäljempänä ’virasto’, totesi olevan tarpeellista muuttaa komission asetusta (EU) N:o 748/2012 (3), jotta virasto voisi hyväksyä käyttöönsoveltuvuutta koskevat tiedot osana tyyppihyväksyntäprosessia.
            
         
               (4)
            
            
               Käyttöönsoveltuvuustietoihin olisi sisällyttävä tiedot ohjaamomiehistön tyyppikoulutuksessa vaadittavista pakollisista koulutuksen osa-alueista. Tällaisten koulutuksen osa-alueiden olisi oltava tyyppikurssien kehittämisen perusta.
            
         
               (5)
            
            
               Ohjaamomiehistön tyyppikurssien laatimiseen liittyvissä vaatimuksissa viitataan käyttöönsoveltuvuustietoihin, mutta niitä tilanteita varten, joissa käyttöönsoveltuvuustietoja ei ole saatavilla, olisi säädettävä yleisellä tasolla vaatimuksista ja siirtymätoimenpiteistä.
            
         
               (6)
            
            
               Virasto laati käyttöönsoveltuvuustietojen käsitettä koskevien täytäntöönpanosääntöjen luonnoksen, jonka se toimitti lausuntona (4) komissiolle asetuksen (EY) N:o 216/2008 19 artiklan 1 kohdan mukaisesti.
            
         
               (7)
            
            
               Sen vuoksi asetusta (EU) N:o 1178/2011 olisi muutettava.
            
         
               (8)
            
            
               Tässä asetuksessa säädetyt toimenpiteet ovat asetuksen (EY) N:o 216/2008 65 artiklalla perustetun komitean lausunnon mukaiset,
            
         ON HYVÄKSYNYT TÄMÄN ASETUKSEN:
   1 artikla
   Muutetaan asetus (EU) N:o 1178/2011 seuraavasti:
   
               1)
            
            
               Lisätään 9 a artikla seuraavasti:
               ”9 a artikla
               Tyyppikoulutus ja käyttöönsoveltuvuustiedot
               1.   Kun tämän asetuksen liitteissä viitataan asetuksen (EU) N:o 748/2012 mukaisesti laadittuihin käyttöönsoveltuvuustietoihin eikä tällaisia tietoja ole saatavilla asianomaisesta ilma-alustyypistä, tyyppikurssille hakevan on noudatettava ainoastaan asetuksen (EU) N:o 1178/2011 liitteissä vahvistettuja säännöksiä.
               2.   Tyyppikursseihin, jotka on hyväksytty ennen lentäjien tyyppikoulutuksen vähimmäisvaatimusten hyväksymistä asianomaisen ilma-alustyypin käyttöönsoveltuvuustietoihin asetuksen (EU) N:o 748/2012 mukaisesti, on sisällyttävä pakolliset koulutuksen osa-alueet viimeistään 18 päivänä joulukuuta 2017 tai kahden vuoden kuluessa käyttöönsoveltuvuustietojen hyväksymisestä sen mukaan, kumpi ajankohta on myöhäisempi.”
            
         
               2)
            
            
               Muutetaan liite VII (PART-ORA) tämän asetuksen liitteen mukaisesti.
            
         2 artikla
   Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.
   
      Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
      Tehty Brysselissä 27 päivänä tammikuuta 2014.
      
         
            Komission puolesta
         
         
            Puheenjohtaja
         
         José Manuel BARROSO
         
      
   
   
      (1)  EUVL L 79, 19.3.2008, s. 1.
   
      (2)  EUVL L 311, 25.11.2011, s. 1.
   
      (3)  EUVL L 224, 21.8.2012, s. 1.
   
      (4)  Opinion No 07/2011 of the European Aviation Safety Agency of 13th December 2011, saatavilla internetosoitteesta http://easa.europa.eu/agency-measures/opinions.php
   
      LIITE
      Muutetaan asetuksen (EU) N:o 1178/2011 liite VII (PART-ORA) seuraavasti:
      
                  1)
               
               
                  Korvataan ORA.GEN.160 kohdan b alakohta seuraavasti:
                  
                              ”b)
                           
                           
                              Organisaation on ilmoitettava toimivaltaiselle viranomaiselle ja ilma-aluksen suunnittelusta vastaavalle organisaatiolle vaaratilanteesta, toimintahäiriöstä, teknisestä viasta, teknisten rajoitusten ylittymisestä ja komission asetuksen (EU) N:o 748/2012 (1) mukaisesti laadittujen käyttöönsoveltuvuutta koskevien tietojen epätarkkuutta, puutteellisuutta tai epäselvyyttä ilmentävästä poikkeamasta sekä muista epätavallisista seikoista, jotka ovat vaarantaneet tai olisivat voineet vaarantaa ilma-aluksen turvallisen toiminnan mutta eivät ole johtaneet onnettomuuteen tai vakavaan vaaratilanteeseen, sanotun kuitenkaan rajoittamatta a alakohdan säännösten soveltamista.
                           
                        
            
                  2)
               
               
                  Korvataan ORA.ATO.145 kohta seuraavasti:
                  ”ORA.ATO.145   Koulutukseen osallistumisen edellytykset
                  
                  
                              a)
                           
                           
                              Hyväksytyn koulutusorganisaation on varmistettava, että oppilaat täyttävät kaikki osissa MED ja FCL asetetut koulutukseen osallistumisen edellytykset tarvittaessa asetuksen (EU) N:o 748/2012 mukaisesti laadittujen käyttöönsoveltuvuustietojen pakollisessa osassa määritetyllä tavalla.
                           
                        
                              b)
                           
                           
                              Kun kyseessä ovat koelentokoulutusta tarjoavat hyväksytyt koulutusorganisaatiot, oppilaiden on täytettävä kaikki asetuksen (EU) N:o 748/2012 mukaisesti vahvistetut koulutukseen osallistumisen edellytykset.”
                           
                        
            
                  3)
               
               
                  Korvataan ORA.FSTD.210 kohdan a kohdan 2 alakohta seuraavasti:
                  
                              ”2)
                           
                           
                              tarvittaessa asetuksen (EU) N:o 748/2012 nojalla hyväksyttyjen käyttösoveltuvuustietojen pakollisessa osassa määritetyt ilma-aluksen hyväksyntätiedot, ja”.
                           
                        
            
         (1)  EUVL L 224, 21.8.2012, s. 1.”